Page:Aelfric's Lives of Saints Vol 1.djvu/22

10

hælend crist on þisum dæge on soðre menniscnysse acenned ƿæs of þæm halgan mædene marian. Nu ƿylle ƿe sƿa þeah for ðyses dæges mærðe eoƿer mód mid þære gastlican lare onbryrdan eoƿ tó blisse þurh gód. Sume gedƿól-mén ƿæron þuruh deoful besƿicane sƿa  hi cƿædon þǽt crist godes sunu nære æfre mid þam halgan fæder ƿuniende · ác ƿære súm tíma · ær þan þe he acenned ƿære · ac  halige godspéll hæfð ofersƿiðod sƿylcera gedƿolena andgit for-oft. Þa iudeiscan axodon crist hƿæt he ƿære. Ða andƿyrde he him þus. Ego súm principiū · qui et loquor uobis. Ic eom angínn · þe eoƿ to spræce. Nu ge habbað gehered hu se hælend be him sylfum sprǽc ·  hé is ordfruma · ⁊ angin ealra þinga · mid his heofonlican fæder · ⁊ mid þam halgan gaste. Se fæder is ángin · ⁊ se sunu ís angin · ⁊ se halga gást ís angin · ác hí ne synd na þreo anginnu · ác hí eallre þry synden án angin ·